**Riigikogu liikme staatuse seaduse ning riigisaladuse ja salastatud välisteabe seaduse muutmise seaduse eelnõu**

**seletuskiri**

**1. Sissejuhatus**

Seoses muutunud julgeolekuolukorraga on vajalik täpsustada, kellel on ametikohajärgne ligipääsuõigus riigisaladusele ja salastatud välisteabele. Kehtiva seaduse kohaselt on kõigil 101 Riigikogu liikmel ametikohajärgselt ligipääsuõigus riigisaladusele ja salastatud välisteabele. Paraku see ei ole kujunenud olukorras enam piisavalt range piirang. Eelnõuga kavandatavate muudatuste eesmärgiks on piirata ligipääsu riigisaladusele ja salastatud välisteabele ning lubada nendega tutvuda vaid neil saadikutel, kes on läbinud eelnevalt julgeolekukontrolli.

**2. Seaduse eesmärk**

Eelnõuga kaotatakse Riigikogu liikme ametikohajärgne õigus pääseda ligi riigisaladusele ja salastatud välisteabele ning edaspidi peab Riigikogu liige läbima riigisaladuse ja salastatud välisteabega tutvumiseks eelnevalt julgeolekukontrolli. Samas ei muudeta nõuet, mille kohaselt julgeolekukontroll on kohustuslik riigikaitsekomisjoni liikmetele. Ülejäänud Riigikogu liikmetel ei teki kohustust läbida julgeolekukontrolli.  See aga ei tähenda seda, et Riigikogu liige ei pääseks edaspidi ligi talle töös vajalikule teabele. Kui Riigikogu liige läbib julgeolekukontrolli, siis saab talle ka edaspidi tema töös vajalikku salastatud teavet usaldada, arvestades kehtestatud piiranguid.

**3. Eelnõu sisu ja võrdlev analüüs**

Eelnõuga muudetakse Riigikogu liikme staatuse seaduses ning riigisaladuse ja salastatud välisteabe seaduses asjakohaseid sätteid, mis puudutavad Riigikogu liikme juurdepääsuõigust riigisaladusele ja salastatud välisteabele.

**4. Eelnõu terminoloogia**

Eelnõu ei sisalda uusi, vähetuntud ega võõrkeelseid termineid.

**5. Eelnõu vastavus Euroopa Liidu õigusele**

Eelnõu ei ole vastuolus Euroopa Liidu õigusega.

**6. Seaduse mõjud**

Eelnõu suurendab riigi julgeolekut. Muudatuste kohaselt suletakse tagauks, mille kaudu Eesti suhtes vaenulikel jõududel tekiks ligipääs Eesti julgeoleku seisukohast tundlikule teabele. Eelnõu eesmärgiks on välistada olukorrad, kus näiteks riigisaladusele ja salastatud välisteabele ligipääs säilib isikutel, kelle kohta on julgeolekukontrolli käigus tuvastatud, et neile ei tohiks ligipääsuõigust anda.

**7. Seaduse rakendamisega seotud eeldatavad kulud**

Eelnõu seadusena vastuvõtmisel ei kaasne täiendavat kulu riigieelarvele.

**8. Rakendusaktid**

Eelnõu rakendamiseks ei ole kavandatud rakendusakte.

**9. Seaduse jõustumine**

Seadus jõustub 1. jaanuaril 2026. a.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatavad Sotsiaaldemokraatliku Erakonna fraktsioon, Jaak Aab, Ester Karuse, Tanel Kiik, Andre Hanimägi ja Züleyxa Izmailova 06.2025.a.

Helmen Kütt

Sotsiaaldemokraatliku Erakonna fraktsiooni aseesimees

Jaak Aab Ester Karuse

Riigikogu liige Riigikogu liige

*(allkirjastatud digitaalselt)*

Andre Hanimägi Tanel Kiik

Riigikogu liige Riigikogu liige

Züleyxa Izmailova

Riigikogu liige